薌林
作者：朱熹
朝代：宋

paragraphs: 東臯濺寒水，西崦饒清陰。
南埭奎壁麗，北垞靜且深。
入門流綠波，竹樹何箾椮。
積石象雲壑，高堂杳沉沉。
左通雲水區，右徑梅杏林。
沼沚共回薄，觀臺鬰差參。
紛吾千里遊，發軔南山岑。
過門得佳賞，慰此夙昔心。
緬懷企疏翁，歲晚投冠籫。
婆娑此澗谷，俯仰成古今。
嗣德世有人，聞道我所欽。
相見無雜語，晤言寫胸襟。
懷舊復惆悵，命酒聊同斟。
飲罷我當去，握手清江潯。